Nagrigat Ketdin ti Marigrigat, 1!
June 4, 2009 7 Comments
Whew! Agistayan saanak a nakastrek ditoy abongkon. Saanko met nga ammon aya ti rumbeng a tulbek ti ruanganna daytoy a kalapawko. Pirmi a pinarigatnak. Sinukitko la ket ngaruden sadiay emailko ket agyamanak man iti WP ta inikkannak manen ti baro a tulbek. Insublikon ket pinabarok metten ti tulbek.
Kastoy man ti kunana: “Incorrect Username or Password”. Ay, apo aya. No maibayagka gayam ken malipatam amin a minimini ti panagserrek. Kasano ngata met dagiti maibayag nga agkalkallautang? Masarakanda ngata met ti umno a tulbek iti umok?
Diaske ketdi. Kinugtarak daytay musak ti literatura ket ‘wan metten ti agpresenta a sukatna.
May man ta biag ken politika ti intay man ket binsiren. Saan a dagita cha-cha kas kada eleksion ti kunak. Dagitoy iruanganko itatta ket masapul ti political will.
Makonsensiaak ngarud ta naglumenak ditoy tapno irugik man met ti kunkunak a “Quest for Money Online”. Nangipatakderak ti sitio a pagkayasak man ti wagas a pagaramid ti kuarta. No kayatyo a pasiaren ket daytoy ti naganna: MONEY $ WORK @ HOME.
Neay, baro pay ketdin ti panagi-insert ti link ditoy WP.
Adda pay maysa a pakakumikomak. Isu daytoy ti abong a pagipenpenpenak kadagiti masukimatko a damdamag ken wagas maipanggep ti Non-Hodgkin’s Lymphoma, maysa a klase ti sakit a mabalin a kanser nga isu met ti sagsagabaen ita ti madaydayaw nga inak. Mabalinyo met a pasiaren ngem madama pay laeng ti pannakasigpetna dagiti pan-awna. Isu man daytoy, STOP LYMPHOMA CANCER (PHILS).
Pagpasensiaandak bassiten ngamin ket masapulko ti sponsors tapno makaurnongak ti pagpaagas ti inak. Ditoy met ngamin WP.com ket saan a mailubos ti sponsor ads ken donation button ti paypal. ‘wan met ngarud ti igatangko ti domain name ken pagabangko ti site hosting.
Ala ket no kayatdak latta met a suroten ket agsubscribe kayo kadagiti blogsko a dua. Madama pay ketdin met ti balabala ti maysa a sitio a pagkaduanmi ke Ka Eli, mabalin pay a mairaman ni Ka Jake wenno ni Ka Roy.
Adda pay maysa a planok a mabalin a makatulong kadatayo amin. Apay a saantayo agipatakder ti website a pakaidownloadan kadagiti liblibro a sinurat dagiti Ilokano? Mabalin nga e-book ken mabalin met a Paid E-books.
Imbes a gumastotayo pay ti pannakaimprintana, idownload laengen dagiti mayat nga agbasa ket makaammodan nga agiprinta. Siempre, per print a ket adda bayadna. Saan met a maidownload no ‘wan bayadna. Kasano Ka Agca? Ka Jake? Ka Roy? Ken aminen a mayat a makigamulo. Ti maysa pay a mayat a konsepto ket daytoy a site ket aramidentayo nga online cooperative. Nalabit datayo ti umuna a Online Cooperative Publishing.
Wen, kada miembro a ket masapul met nga adda itedna a share capital. Editors? Makaammo kayon nga agbirok ti editors.
Adda koma pay ipostek ditoy maipanggep ti kinakurapay ngem inton bigatton. Kuna ti Washington Post, iti posteda idi Mayo 28, 2009: Politics of Poverty: Poor are Paying the Most.
La ketdi a. Di met?
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn